**OBRAZLOŽENJE II. IZMJENA I DOPUNA PRORAČUNA**

**GRADA NOVSKE ZA 2023. GODINU**

**PRAVNI OSNOV**

Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Drugim izmjenama i dopunama iskazano je povećanje proračuna za 5,09 % ili 992.264,46 €. Ukupno planirani prihodi i primici s planiranim viškom prihoda ovim izmjenama iznose 20.500.822,10 €.

*Prihodi poslovanja* s planom od 10.932.717,56 € povećani su za 1.225.151,61 €, tako da plan iznosi 12.157.869,17 €.

*Prihodi od poreza* iskazani su s povećanjem od 575.189,27 € te plan prihoda iznosi 3.238.241,81 €. U ovoj skupini prihoda iskazano je povećanje prihoda na stavci prihoda od poreza na dohodak.

*Prihodi pomoći* iskazani su s povećanjem za 2.662,34 € te plan tih prihoda iznosi 4.884.567,45 €. Smanjenje plana u ovoj skupini prihoda iskazano je na prihodima pomoći za financiranje programa „Zaželi“ za 16.678,08 €, projekta izgradnje prometnice hotela Knopp za 14.400,00 € te projekte proračunskog korisnika Javne vatrogasne postrojbe Grada Novske za 7.007,60 €. Istovremeno, u ovoj skupini prihoda pomoći, planirane su nove stavke za financiranje (nastavak) projekta Dnevnog centra za starije u iznosu od 4.130,00 €, za projekt Akcijski plan energetski održivog razvoja s 15.000,00 €, za energetsku obnovu zgrada s 18.912,50 € i sufinanciranje izbora za nacionalne manjine sa 736,00 €.

*Prihodi od upravnih i administrativnih pristojbi, pristojbi po posebnim propisima i naknada* iskazani su s povećanjem od 643.000,00 € te plan iznosi 2.429.455,88 €. Plan prihoda povećan je na ime doprinosa za šume za 500.000,00 € (realizacija za prvi kvartal iznosi 306.678,00 €), komunalnog doprinosa za 73.000,00 € te komunalne naknade za 70.000,00 €.

Plan *prihoda od prodaje proizvoda i robe te pruženih usluga i prihodi od donacija* povećan je za 4.300,00 € te plan iznosi 186.728,48 €, a odnosi se na povećanje prihoda proračunskih korisnika Grada (Javna vatrogasna postrojba Grada Novske 1.700,00 € i Dječji vrtić „Radost“ 2.600,00 €).

*Prihodi od prodaje nefinancijske imovine* iskazani su s povećanjem za 664,92 € te plan tih prihoda iznosi 878.516,28 €. Povećani su prihodi na ime otkupa stanarskog prava za 464,92 € i 200,00 € prihodi Dječjeg vrtića „Radost“ Novska.

*Rashodi poslovanja* s planom od 8.551.345,71 € povećani su ovim izmjenama i dopunama proračuna za 160.870,88 €, tako da plan iznosi 8.712.216,59 €.

U strukturi *rashoda poslovanja* iskazane su promjene na rashodima za zaposlene za 46.606,50 €. U skladu s parametrima koji su zadani za održivost projekta obnove doma u Rajiću, dužni smo zaposliti dvije osobe, a u skladu s izmjenom Odluke o koeficijentima za obračun plaća službenika i namještenika u upravnim tijelima Grada Novske, potrebno je u financijskom planu Upravnog odjela za proračun i financije osigurati sredstva za jedno novo radno mjesto.

Materijalni rashodi smanjeni su za 23.831,40 € te plan iznosi 3.531.822,86 €. Najveće promjene iskazane su u Upravnom odjelu za komunalni sustav, prostorno planiranje i zaštitu okoliša gdje je iskazano povećanje plana rashoda za intelektualne usluge (ugovori o djelu, vještačenja, procjene, i dr.) s iznosom od 33.000,00 €, a ukinuta su sredstva za projekt Arhitektonsko-urbanistički natječaj na Trgu dr. Franje Tuđmana s 200.000,00 €. Otvoren je novi projekt *Akcijski plan energetski održivog razvoja i prilagodbe klimatskim promjenama* s planom od 18.750,00 € koji će se financirati iz sredstava pomoći s 15.000,00 €.Osigurana su sredstva za izradu Procjene ugroženosti od požara i plan zaštite od požara s iznosom od 4.200,00 €, a naknada za prijevoz zaposlenika u gradskoj upravi povećana je za 17.433,00 € radi usklađivanja naknade s trenutnim cijenama ovlaštenog prijevoznika na našem području, a sve u svrhu prilagodbe poreznim propisima kojima se reguliraju neoporezive isplate naknada zaposlenicima.

*Financijski rashodi* povećani su za 18.318,07 € radi osiguranja sredstava za interkalarnu kamatu po kreditu Hrvatske poštanske banke d.d. koji je podignut za rekonstrukciju i dogradnju hotela Knopp u iznosu od 15.000,00 € i 3.318,07 € za naknadu za obradu istog kredita (izrađen dodatak ugovoru radi produljenja roka korištenja kredita).

Rashodi *subvencija* smanjeni su za 65.000,00 € na stavci potpore za proizvodnju lokalnog radijskog programa uz istovremeno osiguranje dodatnih sredstava na stavci promidžbe.

Rashodi *pomoći danih u inozemstvo i unutar općeg proračuna* smanjeni su za 22.625,54 €. Radi usklađenja ugovorenog iznosa o sufinanciranju prijevoza na području SMŽ s planom, iskazano je smanjenje rashoda za 6.637,54 €, ukinuta je pozicija sufinanciranja prehrane u školama za 25.544,56 € te je povećan plan rashoda za sufinanciranje projekata škola s područja Grada za 10.455,44 €.

*Ostali rashodi* na kontu skupine 38 povećani su za 207.403,25 €. Ovim izmjenama i dopunama osigurat će se sredstva za projektnu dokumentaciju i izgradnju vodovoda i odvodnje (južni odvojak II) u Poduzetničkoj zoni Novska u iznosu od 168.125,00 €, a sredstva će se transferirati
Vodovodu Novska d.o.o. Osim kapitalnih donacija trgovačkim društvima, planirana su povećanja plana za tekuće donacije neprofitnim organizacijama, i to: Zajednici sportskih udruga Grada Novske 10.000,00 € te Turističkoj zajednici za poticanje razvoja turizma 24.500,00 €.

*Rashodi za nabavu nefinancijske imovine* iskazani su s povećanjem od 871.210,42 € te plan tih rashoda iznosi 11.399.044,93 €. Najveće povećanje u ovoj skupini rashoda iskazano je na rashodima za nabavu proizvedene dugotrajne imovine s iznosom od 733.563,23 €. Radi računovodstvenog iskazivanja dobivene ošasne imovine i evidentiranja obveza po založnim pravima na preuzetim nekretninama, planirana su sredstva rashoda u iznosu procijenjene vrijednosti nekretnina u trenutku preuzimanja (poslovna zgrada Motoremonta i stambena zgrada, kuća) u iznosu od 722.810,23 €. To je ujedno iznos do kojeg Grad, kao vlasnik tih nekretnina, odgovara založnim vjerovnicima. Za opremanje domova po naseljima povećana su sredstva za 3.000,00 €, dok je za opremanje dječjeg vrtića osigurano 10.375,00 €.

*Rashodi za dodatna ulaganja na nefinancijskoj imovini* povećani su za 136.154,06 €. Smanjeni su rashodi ulaganja u komunalnu infrastrukturu u zoni za 224.526,06 €. Potrebno je osigurati dodatna sredstva za izgradnju nogostupa Novska-Bročice u iznosu od 38.657,82 € kako bi se prihvatila ponuda koja je pristigla u postupku javne nabave, tj. potpisao ugovor. S 25.640,00 € planirana je ugradnja sustava grijanja u društvenim domovima (Bročice, Stara Subocka) te nabava namještaja (Voćarica). U projektu energetske obnove zgrada u vlasništvu Grada planirano je 49.150,00 € te izgradnja ceste Srednja škola-Hercegovačka ulica u Novskoj s iznosom od 274.000,00 €.

Prema *Računu zaduživanja/financiranja* primici od financijske imovine i zaduživanja smanjeni su za 233.552,07 € te plan iznosi 7.354.412,76 €. Planirani primici od zaduživanja odnose se na sredstva kredita koji je u realizaciji (kredit za hotel Knopp) s iznosom od 896.412,76€ te sredstva novog kreditnog zaduženja u iznosu od 6.458.000,00 € (Centar cjeloživotnog obrazovanja, izgradnja novog dječjeg vrtića i izgradnja prilazne ceste Srednja škola-Hercegovačka ulica u Novskoj).

*Izdaci za financijsku imovinu i otplatu zajmova* smanjeni su za 39.816,84 € te plan tih izdataka iznosi 382.924,44 €. Sredstva su smanjena na stavci izdataka za pokriće minusa na računu. Na kraju prethodne proračunske godine račun Grada nije bio u minusu stoga nije potrebno izvršiti knjiženja iskazivanjem takvih izdataka.